Osim “Beograda na vodi”, čije je gradilište premijer Srbije Aleksandar Vučić juče posetio s ekipom “Alo!”, srpska metropola će narednih godina dobiti još jedan ekskluzivni arhitektonski kompleks, po kome će biti prepoznata u Evropi i svetu.

Maketa "Despotovog grada" na Donjem Kalemegdanu (kliknite za uvećanje +/-)

Prema projektu koji je Vučić pokazao novinarima ovog lista, “Despotov grad” biće mešavina kulturno-istorijskih, hotelskih i biznis sadržaja i biće još jedna karika koja će glavni grad Srbije po turističkim potencijalima približiti glavnom gradu Mađarske.

- Stalno govorim da mi je cilj da po broju turista prestignemo Budimpeštu i kada završimo “Beograd na vodi”, “Despotov grad”, srpski Jad Vašem na Starom sajmištu sa suprotne obale Save i još neke projekte, verujem da ćemo biti na najboljem putu da to i postignemo - rekao je odmah po dolasku na šetalište Savska promenada premijer, piše "Alo!"

- E ovde volim da se slikam. Tu me slikajte, pored ovih mašina koje bruje, ovo kad vidim puno mi je srce - sada već ushićeno nam je rekao premijer.

On je šefa gradilišta propitao kako teku radovi na iskopavanju temelja i kada će početi zidanje. Zadovoljan odgovorom da će se i to desiti za koji dan, Vučić nije mogao da sakrije oduševljenje ogromnim nemačkim mašinama koje su vadile velike količine zemlje i tovarile je na kamione.

- Kažete da su to nemačke mašine. Pa znao sam i nikad se nisam stideo da kažem da je nemačko najbolje. Sa Nemcima uvek znaš na čemu si, pa bilo da je reč o politici, biznisu ili građevini - rekao je Vučić, koji je pohvalio sve koji se trude da prva faza “Beograda na vodi” bude gotova u roku, piše "Alo!".